હરિવલ્લભદાસના ત્રણેય મિત્રો ભાસ્કર અને ગોર મહારાજની સામે ખુરસીમાં બેસીને અલકમલકની વાતો કરી રહ્યા હતા. હાથમાં ડાયરી પકડીને જિતુભાઇ પતંગિયાની જેમ ઉડાઉડ કરતા હતા. કેટરિંગનો કોન્ટ્રાક્ટ જેને આપ્યો હતો એના ઉપર ધ્યાન રાખવા માટે થોડી થોડી વારે પાછળ રસોડામાં પણ આંટો મારી આવતા હતા. એ સિવાય જે મહેમાનો આવે એમનું સ્વાગત કરીને એ હરિવલ્લભદાસ સુધી દોરી જતા હતા. સુભાષનો નાનો ભાઇ, એની પત્ની અને બાળકો આવી ગયાં હતાં એટલે સુભાષે થોડી વાર એમની સાથે વાતો કરી એ પછી એમનો હવાલો શાલિનીને સોંપીને એ પાછો હરિવલ્લભદાસ પાસે આવી ગયો હતો. આ વિધિમાં બીજા કોઇને ખાસ રસ ના હોય એટલે મહેમાનો પોતપોતાના ગ્રૂપમાં બેઠક જમાવીને ખુરસીઓ ઉપર બેઠા હતા. જે કોઇ ગ્રૂપમાં નહોતા એ બધા પોતપોતાના મોબાઇલમાં મસ્ત હતા.